# Top User Wongnai Chonburi 

"Radius Restaurant @ Cape Dara" รับลมทะเลชิวๆ ชมวิวพระอาทิตย์ตก อิ่มอกกับอาหารฟิวชั่น !! 

วันนี้ได้มีโอกาศเดินทางมาชิมอาหารตามกลุ่มเพื่อนๆ ใน Wongnai Chonburi ที่ร้านอาหาร Radius ซึ่งเป็นร้านอาหารในโรงแรม Cape Dara พัทยา โดยทางร้านได้ให้มาลองชิมรายการอาหารใหม่ๆ ที่ทางร้านได้คิดค้นขึ้นมาใหม่ และลองทานอาหารแนะนำเก่าๆ ของทางร้าน รวมๆ แล้วก็หลายรายการอยู่....การเดินทางมาร้านเมื่อขับรถมาตามถนนสุขุมวิทถึงพัทยา ให้เลี้ยวเข้าถนนพัทยาเหนือ จากนั้นตรงไปจนเจอวงเวียน ให้เลี้ยวขวาไปทางถนนพัทยา-นาเกลือ ตรงไปอีกประมาณ 100 เมตร ทางด้านซ้ายจะเจอซอยนาเกลือ 20 เลี้ยวเข้าไปจนสุดซอย ตัวโรงแรมจะอยู่ทางขวามือ การจอดรถจะมีพนักงานของโรงแรมคอยอำนวยความสะดวก ตัวโรงแรมเป็นโรงแรมระดับ 5 ดาว ที่มีห้องอาหารตั้งอยู่หลายห้อง สำหรับร้านอาหาร Radius จะตั้งอยู่ชั้นที่ 1 ริมทะเล สามารถเดินเข้าไปได้เลย หรือจะสอบถามกับพนักงานต้อนรับที่ให้การต้อนรับเป็นอย่างดี ตามมาตรฐานของโรงแรม ในส่วนนี้ต้องบอกว่าการบริการของโรงแรมดีมาก เมื่อถึงห้องอาหารตัวห้องอาหารจะเป็นห้องอาหารที่บรรยากาศจะเห็นวิวทะเลแบบ Panorama มุมกว้างๆ แนะนำว่าให้มาช่วงเย็นๆ ตอนพระอาทิตย์ตกจะสวยงามมากๆ ร้านอาหารไม่ใช่มีแค่แบบ open air แต่ยังมีห้องแอร์ไว้บริการด้วย การบริการของร้านต่างจากโรงแรมคือพนักงานค่อนข้างน้อยและบริการไม่ค่อยทั่วถึง เรื่องความสะอาดได้มาตรฐาน รายการอาหารที่ทางร้านนำมาให้ลองทานในวันนี้เป็นอาหารที่คิดค้นขึ้นใหม่ จากการแข่งขันออกแบบของพนักงานในโรงแรม และมีอาหารขึ้นชื่อของทางร้านมาให้ลองทานด้วย โดยรายการอาหารที่ได้ลองทานมีดังนี้

1. Rocky Fried Oyster หอยนางรมทอด ทางเชฟบอกว่าทางร้านสั่งหอยตะโกรมกรามขาว (หอยนางรมใหญ่) ตรงมาจากสุราษฎร์ธานี หอยตัวใหญ่สดๆ เอามาแกะเปลือก เอาเนื้อมาคลุกเครื่องปรุงจากนั้นเอาไปชุบเหล็ดขนมปัง แล้วทอดกรอบ ลักษณะคล้ายๆ สไตล์ญี่ปุ่น เสิร์ฟคู่กับซอสสีเหลืองข้น (ตอนแรกเข้าใจว่าเป็นมัสตาด) เมื่อลองทานรสชาติของเครื่องปรุงคล้ายๆ เครื่องแกง ส่วนซอสเป็นรสสะเต๊ะ ทานแล้วเข้ากันได้ แต่ตัวหอยที่เคยใหญ่เมื่อเอาไปทอดนานเกินไปทำให้หดเหลือนิดเดียวเสียรสชาติไปเยอะ
2. Mandarin Roasted Duck เป็ดย่าง เชฟบอกว่าเป็นสูตรเป็ดที่มาจากเมืองจีน ทางร้านเลือกเป็ดตัวใหญ่ เอามาปรุงแล้วย่างจนสุกหนังสีน้ำตาลแดง กรอบ ทานคู่กับซอส และน้ำราดสูตรทางร้าน เข้ากันดี จะทานแบบเป็นข้าวหน้าเป็ดหรือทานเล่นๆ ก็ใช้ได้ 
3. Tom Yam Young Coconut with Crispy Wonton รายการนี้เป็นรายการใหม่ที่ทางร้านจัดการแข่งขันขึ้นมา โดยรายการนี้เป็นรายการที่ชนะเลิศ โดยทางร้านจะทำต้มยำกุ้งน้ำข้นแบ่งไว้ในถ้วย แล้วข้างๆ กันจะเป็นแป้งเกี๊ยวที่หั่นฝอยแล้วเอาไปทอดจนกรอบ เวลาทานให้เอาแป้งกรอบกดลงไปในน้ำซุป แล้วทานทันที จะได้ความกรอบที่คงอยู่พร้อมกับความชุ่มของน้ำต้มยำ รสชาติอร่อยใช้ได้แถมแปลกใหม่ไม่จำเจ
4. Baked Rice in Lotus Leaves ข้าวห่อใบบัว ข้าวผัดแบบจีนปรุงรสด้วยเครื่องหลายอย่าง ลักษณะคล้ายๆ ไส้บ๊ะจ่าง แล้วเอามาห่อด้วยใบบัว รสชาติรายการนี้พอดี ใช้ได้
5. Pizza ลาบ และตอหมูย่าง เป็นพิซซ่ารสไทยๆ ที่ทางร้านจัดโปรโมชั่น มีพิซซ่าหน้าไทยๆ หลายอย่างให้เลือกทาน สำหรับ 2 หน้าที่ลองทานรสชาติค่อนข้างธรรมดา แต่ก็เป็นการฟิวชั่นที่แปลกใหม่ ถ้าให้เลือกแนะนำหน้าคอหมูครับอร่อยใช้ได้

โดยรวม ร้านนี้เป็นร้านอาหารในโรงแรม ที่บรรยากาศดีมากๆ เหมาะแก่การนั่งชิวสบายๆ การบริการค่อนข้างธรรมดา ความสะอาดได้มาตรฐาน รสชาติอาหารที่ลองทานพอใช้ได้ ราคาเหมาะสม เพื่อนๆ ผ่านมาลองมาทานกันนะครับ !!

ป.ล. อาหารที่ได้ลองทานค่อนข้างเย็น ถ้าอุ่นร้อนๆ กว่านี้จะอร่อยขึ้นอีก.......